**Referat af Amatørsymfonikernes**

**Generalforsamling**

**01.10.2013**

Inden selve generalforsamlingen fik jubilæumsfestudvalget v/ Agnete ordet. Der blev forelagt forskellige muligheder for menu til festen, som finder sted 21.06.2014. Det blev vedtaget, at menuen består af en buffet, og at vi selv medbringer drikkevarer.

Generalforsamling. Folmer Teilmann blev valgt til dirigent. Han konstaterede, at generalforsamlingen var indkaldt i overensstemmelse med orkestrets vedtægter.

1. Bestyrelsens beretning om foreningens aktiviteter i det forløbne år er udsendt med indkaldelsen og findes også på hjemmesiden.

Dirigenten takkede for beretningen, og generalforsamlingen tog denne til efterretning.

2. Fremlæggelse af det reviderede årsregnskab. Dette blev uddelt på mødet.

Verner Rasmussen fremlagde regnskabet og besvarede spørgsmål.

Der opstod en diskussion vedrørende paukernes værdi. Det konkluderedes, at afskrivningen af instrumenterne skulle foretages over driften.

Poul Jeppesen anførte, at det var for ringe at anvende et el-klaver i stedet for en harpe ved koncerten, hvor musikskoleeleverne deltog. Richard Hytholm redegjorde for udgifterne for medvirken af en harpe og sagde, at el-klaveret havde flere forskellige funktioner ved den pågældende koncert.

Niels Halse bemærkede, at transport af slagtøjsinstrumenter var en stor udgiftspost.

Richard roste Steffen Borup for at gøre transporten så billig som muligt.

Derefter godkendte generalforsamlingen årsregnskabet.

3. Meddelelse fra bestyrelsen om dennes valg af to bestyrelsesmedlemmer for den kommende periode. Richard Hytholm og Flemming Olsen er valgt.

4. Valg af øvrige bestyrelsesmedlemmer. Søren Nielsen og Verner Rasmussen genopstillede og blev valgt. Nyvalgt blev Eva Heltberg, Bente Lykken, Søren Ludvigsen og Jens Risbo.

5. Valg af revisorer. Christian B. Jørgensen ville gerne fortsætte. Birgit Primdal indvilligede at påtage sig opgaven i stedet for Leif Ekberg, der ønskede at fratræde.

6. Fastlæggelse af årskontingent. Bestyrelsen har foreslået et uændret kontingent: 1500 kr. (750 kr. for messingblæsere). 300 kr. for studerende. Dette blev vedtaget.

7. Evt. Orkestrets årlige hædersgave: et huskrus emballeret i et krushus blev af Richard tildelt Tove Leininger for hendes store indsats for at skaffe messingblæsere.

Der blev foretaget en drøftelse om repertoiret: kendte/ukendte værker. Programmet for jubilæumskoncerten blev diskuteret. Richard og Flemming redegjorde for forløbet vedr. dette på sidste bestyrelsesmøde 12.06.2013. Lise Bache spurgte til samarbejdet med musikskolen, hvilket er i fuld gang.

Dirigenten takkede Richard for hans indsats som orkestrets formand, hvorefter mødet hævedes.

Referat

Flemming Olsen